Az egyik újonchoz látogatnak az ajkaiak
Mosonmagyaróváron lép pályára vasárnap az FC Ajka az NB II idei szezonjának második fordulójában.
Az ajkaiak a nyitófordulóban magabiztosan, 3-0-ra legyőzték hazai pályán a Budafokot, már az első félidőben kialakítva a végeredményt. A győzelmet ugyanakkor némileg beárnyékolta, hogy az Ajkára visszatérő Zsolnai Richárd súlyos sérülést szenvedett egy belépőt követően. Kis Károly vezetőedző a klub honlapjának úgy nyilatkozott, ahhoz, hogy vasárnapi, Győr-Moson-Sopron megyei ellenfelük ellen is eredményesen szerepeljenek, meg kell ismételniük a múlt hétvégi teljesítményüket. A másodosztályban újonc Mosonmagyaróvár kedvezőtlenebb előjelekkel várja a hazai bemutatkozást, ugyanis az első fordulóban Tiszakécskén egygólos vereséget szenvedett. Varga László, az újonc edzője korábban azt ígérte, nem fognak bunkerfocit játszani, de szervezettségre törekednek, szezonbeli legfontosabb céljuk a bennmaradás kivívása. A Credobusz Mosonmagyaróvár-FC Ajka mérkőzés vasárnap 17.30-kor kezdődik az MTE 1904 sporttelepen.